മഹാരാഷ്ട്ര മുഖ്യമന്ത്രി ദേവേന്ദ്ര ഫഡ്നാവിസിൻറെ ഓഫീസ് ഒരു ദിവസം കുടിച്ചു തീർക്കുന്നത് 18,591 കപ്പ് ചായയെന്ന് വിവരാവകാശ രേഖ . കഴിഞ്ഞ വർഷം മാത്രം മുഖ്യമന്ത്രിയുടെ ഓഫീസ് ഇതിനായി ചെലവാക്കിയത് 3.34 കോടി രൂപയെന്നും രേഖകൾ പറയുന്നു . പല തരം കുംഭകോണങ്ങൾ രാജ്യം കണ്ടിട്ടുണ്ട് എന്നും ആദ്യമായാണ് ചായ കുംഭകോണം രാജ്യത്ത് ഉണ്ടാകുന്നത് എന്നുമാണ് സംഭവത്തിൽ കോൺഗ്രസിന്റെ പരിഹാസം കഴിഞ്ഞ മൂന്നു വർഷങ്ങളിൽ മുഖ്യമന്ത്രിയുടെ ഓഫീസിന് ചായക്കായി ചെലവായ തുകയുടെ കണക്കുകളാണ് വിവരാവകാശ രേഖയിൽ പറയുന്നത് . 2015 - 2016 കാലയളവിൽ 58 കോടി രൂപയാണ് ചെലവഴിച്ചതെങ്കിൽ കഴിഞ്ഞ വർഷം ഇത് 3.34കോടി രൂപയെന്ന് രേഖകൾ പറയുന്നു . കോൺഗ്രസ് നേതാവ് സഞ്ജയ് നിരുപമാണ് വിവരാവാകാശ രേഖ പുറത്തു വിട്ടത് . വിഷയം സർക്കാരിനെതിരെ ആയുധമാക്കാനാണ് കോൺഗ്രസ്സിന്റെ നീക്കം . എന്നാൽ ആദരിക്കൽ ചടങ്ങുകളിൽ വാങ്ങുന്ന പൂച്ചെണ്ട് , ഷാളുകൾ , തുടങ്ങിയവയുടെ ചെലവും ഉൾപ്പെടുന്നതാണ് കണക്കെന്നാണ് മുഖ്യമന്ത്രിയുടെ വിശദീകരണം . നേരത്തെ സെക്രട്ടേറിയറ്റിലെ എലികളെ കൊല്ലാൻ ലക്ഷങ്ങളുടെ കരാർ സ്വകാര്യകമ്പനിക്ക് നൽകിയതിൽ അഴിമതിയുണ്ടെന്ന് ആരോപിച്ച് ബിജെപിയുടെ മുൻ മന്ത്രി ഏക്നാഥ് ഖഡ്സെ രംഗത്ത് എത്തിയതിന് പിന്നാലെയാണ് പുതിയ വിവാദം .